2. Matut nna 1994 ning hta Ningbaw Kaba Maran Brang Seng a lakhtak hta kalang mi gasat gala jahkring na matu ga sadi galaw sai. Dai lang na ga sadi gaw, sinat laknak n jahkrat ai sha, gasat gala jahkring tawn nhtawm, gaw sharawt bungli jawm galaw na hte, saboi ntsa e mungmasa jawm jahta na, ngu ai lam re. Dai hte maren, Dr. Tu Ja woi awn ai KIO kasa ni National Conference hpe ngut hkra sa lawm tim, an nau ni ra ai hku kachyi mi pyi n byin pru wa ai hpe mu lu sai.
3. Gasat gala jahkring ai (17) ning laman, anhte a matu hpa akyu n pru ai sha n-ga, hkrat sum mat ai lam ni tsun n dang, hti n dang rai mat sai. Laknak n jahkrat ai mi nga tim, sinat laknak hpai da ninglen, gap n mai ai sinat chyasi hpai tawn ai hku rai saga ai.
4. Sammung hkai rem dabang kaw myu tsaw share manang ni hpe dasang wa gap sat kau ai. Dung (6) na Agyi Zinghtung hte manang ni hpe majoi mi zingri sat kau ya ai. Anhte sinat hpai nga ninglen n mai gap ai. Maroi n ni ngu ai gaw dik mat sai. Dai ten hta KIO Tingnyang Up Malai Dr. Tu Ja gaw, Myitkyina e, Myen sa-wa Thein Zaw hpe madi shadaw ai mungshawa zuphpawng kaba hta, tingnyang ntsa de lung dung nna, Myen ga rawt shaga lai wa sai. Shagri pyi dang mi daram madawn kau mayu dik sai.
5. Du Kaba Dr, La Ja hku nna Buga Company a managing director galaw nga ai ten hta, Myen sa-wa kaichyan M-I (8) kaw na Capt. Thant Zin tsun ai ga gaw, "U La Ja, lawan di u, ntsa palawng hta hpun u; Thainghmu la taw nga sai; lawan lawan," nga nna tsun lai wa yu sai. Dr. La Ja ngu ai wa gaw, KIO Ginjaw Salang langai n rai ni? Myen du jum langai mi sha me, hpyenma langai hpe shadut ai zawn nga tsun ai gaw, anhte rudi mungchying (Ethnics) ni hpe madang shanem nna kanawn mazum ai lam n ang ai i?
6. Uru lungseng maw ginra mahkra hpe Myen hpyen ni "U-paing, Achyu-tu" ngu nna zing madu la kau ai; Shanglawt ni kanip pyi n mai mat ai; jaw ai i? Hkam lu na i?
7. Lai sai 2009 ning hta, Gwihka Maw e, Miwa Misan Company, Myanmar Dagaung Company, Panghuk Duwa Company, ndai company masum e lu shaw la kau ai gumhpraw gaw, Uro wan 1000 jan re. Amercan dollar hku sawn yang wan 2000 daram re. Kaga shinggan de mayun dut sha ai (Black market) n lawm ai. KIO ni tara shang kade lu la ai lam n chye tim, mungshawa ni lagu chye lawm ai hku nga yang, salang ni kumhpa jaw ai Myen gumhpraw sen 200 daram sha re lam chye lu ai.
8. Myen ni gaw, KIA gasat na jarik kase mat nna, 2012, Sept. (1) ya shani, Company kru de aming hku karum hpyi sai. Sept. (10) ya shani Singapore Bank kaw na ndai Company kru a gumhpraw dollar wan 600 remit galaw la sai. Tsun ga nga yang, dai gumhpraw ni gaw, (17) ning gasat gala jahkring ai laman, anhte a lamu ga na shaw la ai nhprang sut rai hte lu ai gumhpraw ni rai nhtawm, dai gumhpraw hte anhte hpe sat na nat na laknak bai shagreng la ai lam rai nga ai. Urat sau hte urat shan kangau ai lam nan rai sai.
9. Dai re majaw Myen hte gasat gala jahkring na lam; lakmat htu na lam gaw gara hku myit yu tim n hkawn lu mat saga ai. Lahkawng lang lakmat htu yang, lahkawng lang agying agang machyi hkrum saga ai. Uru Sengmaw ginra hpe mung prat dingsa Myen a lata de n mai ap ai. Myen ngu ai hpe tsep kawp n mai ganip shangun sai. Anhte nan ja ja jum tek madu nna hparan ra sai. Anhte amyu ni lawan rawt galu kaba ra sai law.
Lakin Dai Gyung
Singapore.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn swh_Latn